Document ID: 32010R1153

РЕГЛАМЕНТ (ЕС) № 1153/2010 НА КОМИСИЯТА
от 8 декември 2010 година
за изменение на Регламент (ЕС) № 175/2010 чрез продължаване на периода на прилагане на мерките за борба с повишената смъртност на тихоокеанските стриди (Crassostrea gigas)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 41, параграф 3 и член 61, параграф 3 от нея,
като има предвид, че:
(1)
Регламент (ЕС) № 175/2010 на Комисията от 2 март 2010 г. за прилагане на Директива 2006/88/ЕО на Съвета по отношение на мерките за борба с повишената смъртност при стридите от вида Crassostrea gigas във връзка с откриването на Ostreid herpesvirus 1 μvar (OsHV-1 μvar) (2) бе приет с цел да се ограничи разпространението на болестта, която вероятно се причинява от вирусна инфекция, по тихоокеанските стриди (Crassostrea gigas) във Франция, Ирландия и Англо-нормандските острови.
(2)
Тъй като не беше ясно дали посоченият вирус наистина е причина за повишената смъртност при тихоокеанските стриди, посочените мерки бяха приети временно до 31 декември 2010 г.
(3)
Повишената смъртност при тихоокеанските стриди (Crassostrea gigas) във връзка с откриване на OsHV-1 μvar се запази и през 2010 г.
(4)
Докладите за опита от програмите за ранно откриване на OsHV-1 μvar, натрупан от държавите-членки, както и становището на Европейския орган за безопасност на храните за причините за болестта бяха готови едва през есента на 2010 г., като те трябва да бъдат оценени, преди мерките, приети по силата на Регламент (ЕС) № 175/2010, да могат да бъдат преразгледани.
(5)
Следователно периодът на прилагане на Регламент (ЕС) № 175/2010 следва да бъде удължен до 30 април 2011 г. Посоченият регламент следва да бъде съответно изменен.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Във втората алинея от член 8 от Решение (ЕС) № 175/2010 датата „31 декември 2010 г.“ се заменя с „30 април 2011 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 декември 2010 година.

Labels: 0
3
19
6